అజిత్ అగార్కర్

1977 డిసెంబర్ 4 న ముంబాయిలో జన్మించిన అజిత్ అగార్కర్ భారతదేశానికి చెందిన క్రికెట్ ఆటగాడు. ఇతని పూర్తి పేరు అజిత్ భాలచంద్ర అగార్కర్ (Ajit Bhalchandra Agarkar) (Marathi:अजित भालचंद्र आगरकर). 1998లో భారత జట్టుకు ఎంపికై 26 టెస్టులు, 191 వన్డేలు, 4 టీ20 ఆటలు ఆడాడు. తన క్రీడాజీవితం ప్రారంభంలోనే వన్డే క్రికెట్ లో అత్యంతవేగంగా 50 వికెట్లు సాధించిన బౌలర్ గా ప్రపంచ రికార్డు సృష్టించాడు. టెస్టులలో కూడా 2002లో లార్డ్స్లో 8 వ నెంబర్ బ్యాట్స్‌మెన్ గా బ్యాటింగ్ కు వచ్చి సెంచరీ సాధించాడు. అంతర్జాతీయ కెరీర్లో టెస్టుల్లో 109 (నాటవుట్), వన్డేల్లో 95 అతని అత్యధిక స్కోర్లు. టెస్టుల్లో 58 వికెట్లు, వన్డేల్లో 288, టీ20లో 3 వికెట్లు పడగొట్టాడు. 2007లో టీ20 ప్రపంచకప్ గెలిచిన భారతజట్టు సభ్యుల్లో అగార్కర్ కూడా ఒకడు. 2013 లో క్రికెట్ అన్ని ఫార్మాట్ల నుంచి విరమించుకున్నాడు. వన్డేల్లో భారతదేశం తరపున అత్యధిక వికెట్లు తీసిన బౌలర్లలో అగార్కర్ మూడో స్థానంలో ఉన్నాడు. అతని కంటే ముందు అనిల్ కుంబ్లే (334), జవగళ్ శ్రీనాథ్ (315) ఉన్నారు.

వ్యక్తిగతం

చిన్నప్పుడు అజిత్ శివాజీ పార్క్లో నివాసముండే అతని తాతయ్య ఇంట్లో పెరిగాడు. ప్రస్తుతం భారత జట్టుకు ప్రాతినిధ్యం వహిస్తున్న ముంబై క్రికెటర్లు ఇక్కడ సాధన చేసిన వారే. 
అజిత్ అగార్కర్ ప్రస్తుతం ముంబాయి లోని వోర్లిలో నారాయణ పూజారి నగర్ అనే ప్రాంతంలో నివాసముంటున్నాడు. అజిత్ మతుంగ లోని రూపారెల్ కళాశాలలో చదివాడు.అగార్కర్ ఫాతిమా ఘడియాలీని వివాహం చేసుకున్నాడు. వారికి రాజ్ అనే కుమారుడున్నాడు.

కెరీర్ 
1998లో కోచి లోని నెహ్రూ స్టేడియంలో తన తొలి వన్డే మ్యాచ్ ఆడినాడు. అందులో కొద్ది పరుగులకే ఆడం గిల్‌క్రిస్ట్ చేతిలో ఔటైనాడు. అగార్కర్ వన్డేలో సాధించిన మరో ప్రపంచ రికార్డు 200 వికెట్లు, 1000 పరుగులు అతి తక్కువ మ్యాచ్‌లలో సాధించడం. అగార్కర్ ఈ ఘనతకు కేవలం 133 వన్డేలలో సాధించి ఇంతకు క్రితం దక్షిణాఫ్రికాకు చెందిన షాన్ పోలాక్ రికార్డును అధికమించాడు.

వన్డేలలో రికార్డులు సృష్టించిననూ టెస్ట్ క్రికెట్ లో మాత్రం ఒకటి, రెండు సందర్భాలు మినహా అతని గణాంకాలు పేవలంగా ఉన్నాయి. 2003లో ఆస్త్రేలియా పై అడిలైడ్ టెస్ట్ లో 41 పరుగులకు 6 వికెట్లు సాధించి రెండు దశాబ్దాల తర్వాత ఆస్ట్రేలియా గడ్డపై భారత్ టెస్ట్ విజయం సాధించుటకు కృషిచేశాడు.

మూలాలు

1977 జననాలు
భారతీయ క్రీడాకారులు
భారతీయ క్రికెట్ క్రీడాకారులు
ముంబాయి క్రికెట్ క్రీడాకారులు
భారతీయ టెస్ట్ క్రికెట్ క్రీడాకారులు
భారతీయ వన్డే క్రికెట్ క్రీడాకారులు
మహారాష్ట్ర క్రీడాకారులు
జీవిస్తున్న ప్రజలు